SS «Red Jacket»

«Red Jacket» var en av de raskeste klipperskutene som noen gang er blitt konstruert. Hun var oppkalt etter Sagoyewatha, en berømt Seneca-indianerhøvding, som ble kalt «Red Jacket» av bosetterne. Skipet ble designet av Samuel Hartt Pook, bygget av George Thomas i Rockland, Maine og ble sjøsatt i 1853, som det siste skipet til å bli sjøsatt fra dette verftet.

 Reiser 
Skipet forlot Rockland under slep og ble rigget i New York. Skipet hadde en besetning på 65 mann og kaptein var Asa Eldridge fra Yarmouth, Massachussetts. På sin første reise satte «Red Jacket» rekorden som raskeste seilskute til å krysse Atlanterhavet, ved å reise fra New York til Liverpool på 13 dager, 1 time og 25 minutter fra havn til havn. På reisen hadde skipet en gjennomsnittsfart på 14,5 knop, og skipet nådde til tider en fart på 17 knop, eller 31,5 km/t.

En annen klipper fra Collins Line-rederiet, som hadde seilt fra New York to dager før «Red Jacket», ankom Liverpool og rapporterte at «Red Jacket» var like akterut. Da skipet kom inn i havnen, forsøkte slepebåtene å få tau ombord på skipet, men hastigheten var for stor. Tusener av skuelyste, som var blitt varslet av Collins-lineren, så på mens Eldridge revet seilene og bakket fartøyet inn til kaia.

I Liverpool ble «Red Jacket» bunnskrapt og lugarene utstyrt for den australske immigrantfarten. Skipet ble kjøpt av Pilkington & Wilcox og andre investorer fra Liverpool, med handelen registrert 24. april 1854. Skipet ble deretter chartret av White Star Line for en tur til Melbourne i Australia. Kaptein var Samuel Reid, som eide 1/16 av skipet, og skipet ankom Melbourne 69 dager senere. Bare én klipper, «James Baines», har noen gang brukt mindre tid enn «Red Jacket» på denne turen.

 Skjebnen til skipet 
«Red Jacket» seilte på den australske immigrantfarten frem til 1866, da skipet ble solgt til Portugal. I 1872 ble «Red Jacket», sammen med klipperne «Marco Polo» og «Donald McKay», omgjort til trelastskip og fraktet fram til 1878 trelast fra Québec til London. Senere ble hun også brukt til frakt av kull. I 1882, på tur fra Lisboa til Casablanca, slepte hun ankrene etter seg i en storm og gikk på grunn ved Soria Kedima.

 Referanser 

Kategori:Skip fra 1853
Kategori:White Star Line-skip
Kategori:Skip bygget i USA
Kategori:Klippere
Kategori:Artikler i sjøfart-prosjektet